Diari Oficial de la Generalitat Valenciana


Sumari del DOGV 8106, del 16-08-2017 (2017/6806)

RESOLUCIÓ de 6 de juliol de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 128/16-AIA Betxí i Vila-real.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8106

Data del DOGV
:   16-08-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6806


Data del document
:   06-07-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 6 de juliol de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 128/16-AIA Betxí i Vila-real. [2017/6806]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 128/16-AIA Betxí i Vila-real.  
  
  
«Informe d'impacte ambiental  
Expedient: 128/8041-DRC.  
Títol: Nova línia aèria trifàsica a 20 kV de doble circuit LA-180 de ST Betxí fins al suport 910303 L-Bovalar i L-Pilaret en el TM de Betxí i Vila-real (Castelló).  
Promotor: Iberdrola Distribución Eléctrica, SAU.  
Òrgan substantiu: Servei Territorial d'Energia (ATLINE/2016/13/12).  
Localització: terme municipal de Betxí i Vila-real (Castelló).  
  
Descripció del projecte  
Les línies elèctriques existents a 20 kV denominades L-9 i L-7 Pous la Vila Vella de la STR Vila-real Nord, presenten un esquema de distribució elèctrica radial, que no permet assegurar la qualitat i continuïtat del servei en cas de fallada. Iberdrola Distribución Eléctrica, SAU, promou el mallat de l'esmentada xarxa de 20 kV, per mitjà del tancament en anell de les línies esmentades.  
Per a això, es projecta una nova línia elèctrica de 20 kV des de la ST Betxí (situada en partida Corralet) fins al suport número 910303 (situat a Vila-real), compartit per les esmentades línies elèctriques L-7 i L-9 Pous la Vila Vella de la STR Vila-real Nord. La nova línia elèctrica, discorrerà íntegrament en aeri en doble circuit, adoptant la denominació L-Bovalar i L-Pilaret. La longitud total serà de 3.756 m. Comptarà amb 31 suports metàl·lics de gelosia i fonamentació monobloc, amb travessers rectes.  
L'execució del projecte requereix l'excavació de fonamentacions, formigonat, construcció de suports, estesa de la línia i neteja i reposició de les zones d'obres al seu estat anterior.  
  
Tramitació administrativa  
Amb data 6 de febrer de 2017, s'ha rebut del Servei Territorial d'Indústria i Energia de Castelló, còpia del projecte i del document ambiental de l'expedient d'autorització de la nova línia elèctrica aèria a 20 kV doble circuit L- Bovalar i L-Pilaret en els termes municipals de Betxí i Vila-real (Castelló), promogut per Iberdrola Distribución Eléctrica, SAU, la referència d'expedient del qual és ATLINE/2016/13/12, i sol·licita l'avaluació d'impacte ambiental del projecte.  
  
Vist l'àmbit en què es desenvolupa l'actuació, amb data 20 de febrer de 2017, es van remetre consultes a la Confederació Hidrogràfica del Xúquer, als Ajuntaments de Betxí i Vila-real, als serveis de Patrimoni Cultural, Espais Naturals Protegits, Ordenació i Gestió Forestal i Subdirecció General d'Ordenació del Territori i Paisatge.  
  
S'ha rebut contestació dels òrgans següents:  
- L'Ajuntament de Vila-real, amb data 29 de març de 2017, ha emés un informe en què assenyala que els terrenys tenen qualificació de sòl no urbanitzable comú i que les obres no tenen repercussions negatives en el terme municipal.  
- La Direcció Territorial de Castelló remet informe tècnic en matèria forestal de data 31 de març de 2017. L'esmentat informe, vist que es travessa el llit del riu Sec, de caràcter forestal, refereix la necessitat de considerar les prescripcions relatives a prevenció d'incendis del Decret 7/2004, de 23 de gener, així com les prescripcions del Decret 150/2010, de 24 de setembre. Assenyala que les espècies existents són de caràcter abundant i no amenaçades. El traçat no travessa vies pecuàries ni espais protegits.  
- L'Ajuntament de Betxí, en data 10 d'abril de 2017, remet informe en què indica que no hi ha inconvenient a emetre un informe urbanístic favorable.  
- La Confederació Hidrogràfica del Xúquer remet informe del comissari d'aigües, de 10 d'abril de 2017, en què s'assenyalen les condicions derivades de la normativa en matèria de domini públic hidràulic, relatives principalment al manteniment de les servituds hidràuliques existents.  
- El Servei d'Ordenació del Territori, en data 18 de maig de 2017, informa que la línia és compatible amb les determinacions normatives del PATRICOVA.  
  
Consideracions ambientals  
El projecte es desenvolupa en la vall agrícola situada entre el nucli urbà de Betxí (a l'oest) i el nucli urbà de Vila-real (a l'est). Al seu torn, les carreteres CV-10 (per l'oest) i AP-7 (per l'est) que discorren en sentit nord-sud, delimiten l'àrea d'estudi, junt amb el riu Sec i la CV-222 que el travessen en sentit oest-est. El cultiu existent està format bàsicament per cítrics. No hi ha cap figura de protecció que afecte aquest àmbit, encara que a causa de la proximitat a la serra d'Espadà (uns 4 km al sud-oest), l'extrem oest de l'àmbit d'estudi es troba en la zona d'influència antròpica del pla d'ordenació de recursos naturals d'Espadà; el projecte és compatible amb les previsions d'aquest. No destaca la presència d'edificació residencial dispersa en la zona considerada.  
  
El caràcter agrícola de la zona facilita l'accessibilitat, atesa l'àmplia xarxa de camins. El riu Sec és l'element de major interés de la zona, el seu llit alberga espècies forestals principalment de baix port, excepte en alguns trams de les seues vores. La línia en projecte presenta un encreuament sobre aquest llit, pel fet que l'origen (ST Betxí) i final (línies existents) de la línia en projecte s'han definit en vores oposades d'aquest. Els suports que delimiten l'encreuament se situen fora del llit, en les parcel·les agrícoles annexes, l'encreuament no afecta la vegetació natural, atés el seu escàs port. En la resta del territori afectat, tant la vegetació com la fauna presents tenen un marcat caràcter antròpic. La vegetació existent (cítrics), resulta compatible amb el pas de la línia, no es preveu l'obertura de carrer de seguretat. El llit té associada una certa perillositat d'inundació, en nivell baix (PATRICOVA). No es preveu afecció de la línia sobre el drenatge de les aigües ni la capacitat de desaigüe de la zona.  
S'analitzen tres alternatives de traçat, molt semblants (a causa de la longitud de la línia), en paral·lel amb el llit del riu Sec i la CV-222, manté en tot cas les distàncies de seguretat reglamentàries i respecta les servituds associades. Així mateix, resulta necessari compatibilitzar la nova línia amb la presència d'altres infraestructures elèctriques. En particular, hi ha una línia elèctrica de 220 kV que discorre també en paral·lel al llit i l'esmentada carretera, per la qual cosa el nou traçat aprofita aquest corredor d'infraestructures ja creat. El traçat en subterrani, per tractar-se d'una zona no urbanitzada, no resulta convenient per la falta de continuïtat dels camins, la major afecció en fase d'obres i la menor fiabilitat que presentaria en fase de funcionament. El disseny de la línia té en consideració els criteris de prevenció d'electrocució d'avifauna establits en el Reial decret 1432/2008, de 29 d'agost.  
  
L'execució de les obres no comporta un volum rellevant de moviments de terres associats, per la qual cosa les terres extretes s'estenen en l'entorn, adaptant-les al terreny o si no resulta possible, es retiren a abocador. D'acord amb el document ambiental, no s'ha detectat la presència de jaciments o elements del patrimoni cultural catalogats. No obstant això, es preveu la vigilància de les obres d'excavació, a fi de detectar qualsevol troballa. Els suports se situen en la zona agrícola, disposa de bons accessos. Durant les obres es produiran molèsties pel trasbals de maquinària i equips, incidències sobre trànsit i el soroll i pols generats. S'aplicaran les mesures preventives habituals, consistents en reg d'arreplegues i zones de pas de maquinària, manteniment adequat dels equips i vehicles, cobriment de la càrrega dels camions, etc. Tots els residus generats per les obres s'entregaran a gestor autoritzat. D'acord amb l'informe emés per la Confederació Hidrogràfica del Xúquer, es recorda l'obligació d'evitar qualsevol afecció sobre el llit del riu Sec i mantindre el drenatge superficial de les aigües cap al llit, no es permet cap abocament d'efluents o material de rebliment. Finalitzades, les obres, es restituiran les superfícies afectades al seu estat anterior.  
  
  
Tant en la fase d'obres com en la d'explotació, s'aplicaran les mesures de prevenció d'incendis previstes en el Decret 7/2004, de 23 de gener. Encara que no es requereix l'obertura de carrer de seguretat, en el projecte s'ha considerat el que preveu el Decret 150/2010, de 24 de setembre. En cap cas s'eliminarà vegetació per mitjà de crema.  
  
Es planteja un pla de vigilància ambiental consistent en el control i seguiment de les obres, controlant que es realitzen d'acord amb allò que s'ha descrit en el document ambiental. Es preveu l'elaboració d'informes que arrepleguen les actuacions de vigilància realitzades. En fase d'explotació, es controlarà el bon estat i funcionament de la infraestructura.  
En relació amb els criteris de l'annex III de la Llei 21/2013, de 9 de desembre, es pot concloure:  
- Característiques del projecte. El projecte té per objecte la millora de la qualitat i seguretat del subministrament elèctric. No s'estima rellevant la utilització de recursos naturals o la generació de residus. S'adopten les mesures preventives necessàries per a evitar la contaminació i riscos associats a l'execució del projecte.  
- Ubicació del projecte. La línia discorre per un àmbit pla, principalment agrícola, per la qual cosa no presenta dificultats rellevants en la seua execució. La zona no presenta elements o espais protegits que puguen veure's afectats de forma significativa. No es desenvolupa en l'àmbit d'espais de la Xarxa Natura 2000. S'aprofita el corredor d'infraestructures existent.  
- Característiques del potencial impacte. Les afeccions previstes estan limitades a la franja necessària per a les obres i no hi ha elements sensibles en l'entorn, per la qual cosa els impactes seran poc rellevants i de curta duració, així com reversibles. En fase de funcionament, l'afecció queda minimitzada per les característiques de l'entorn, altament antropitzat.  
  
Consideracions jurídiques  
El projecte de línia elèctrica aèria de doble circuit a 20 kV i longitud superior a 3 km constitueix, d'acord amb les previsions de la Llei 21/2013, de 9 de desembre, un supòsit d'avaluació d'impacte ambiental simplificada (article 7.2.a, en quedar inclòs en l'annex II d'aquesta (grup 4.b).  
En l'expedient d'avaluació d'impacte ambiental simplificada s'han observat els tràmits previstos en la secció segona, capítol 2, títol II de la Llei 21/2013, de 9 de desembre.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, es redacta el següent:  
  
Informe d'impacte ambiental  
  
Primer  
Estimar que el projecte de línia elèctrica aèria doble circuit a 20 kV L-Bovalar L-Pilaret, des de la ST Betxí fins al suport 910303 de L-9 i L-7 Pous la Vila Vella (de la STR Vila-real Nord), promogut per Iberdrola Distribución Eléctrica, SAU, en els termes municipals de Betxí i Vila-real (Castelló), no té efectes significatius sobre el medi ambient, en els termes previstos en aquest informe, sempre que s'ajuste a les previsions del projecte i del document ambiental i sense perjuí de la prèvia obtenció de les autoritzacions sectorials que se li apliquen. Addicionalment, haurà d'atendre's a les previsions del Reial decret 105/2008, d'1 de febrer, i gestionar de forma adequada els residus de construcció i demolició.  
  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjuí dels que, si és el cas, pertoquen en via administrativa o judicial davant de l'acte, si és el cas, d'autorització del projecte, d'acord amb el que disposa l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana el present informe d'impacte ambiental, d'acord amb el que disposa l'article 47.3 de la Llei 21/2013, de 9 de desembre.  
  
Quart  
L'informe d'impacte ambiental perdrà la seua vigència i cessarà en la producció dels efectes que li són propis, si una vegada publicat en el DOGV, no s'ha procedit a l'autorització del projecte en el termini màxim de quatre anys, d'acord amb el que disposa l'article 47.4 de la Llei 21/2013, de 9 de desembre.  
  
València, 6 de juny de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 6 de juliol de 2017.- El director general de Medi Natural i d'Avaluació Ambiental: Antoni Marzo i Pastor.